การสังเคราะห์งานวิจัยด้านนวัตกรรมเพื่อพัฒนาทักษะการอ่านออกเสียงภาษาอังกฤษของนักเรียนระดับการศึกษาขั้นพื้นฐาน
Authors: พลเยี่ยม อัจฉรา , จันทร์ประทักษ์ อนุสรณ์ 
Published: July 2024

ภูมิหลังและวัตถุประสงค์: การสังเคราะห์งานวิจัยด้านนวัตกรรมเพื่อพัฒนาทักษะการอ่านออกเสียงภาษาอังกฤษของนักเรียนระดับการศึกษาขั้นพื้นฐาน เพื่อรวบรวมองค์ความรู้เกี่ยวกับการใช้นวัตกรรมทั้งรูปแบบการจัดการเรียนรู้ และสื่อการสอนที่หลากหลาย เพื่อพัฒนาการอ่านออกเสียงภาษาอังกฤษ ซึ่งในการศึกษาครั้งนี้ผู้วิจัยได้สังเคราะห์งานวิจัยเชิงทดลองซึ่งเป็นงานวิจัยเชิงปริมาณ จึงจะทำให้ทราบถึงคุณลักษณะงานวิจัยที่ส่งผลให้ค่าขนาดอิทธิพลแตกต่างกันต่อไป การวิจัยนี้มีวัตถุประสงค์เพื่อ 1) ศึกษาคุณลักษณะงานวิจัยเกี่ยวกับนวัตกรรมเพื่อพัฒนาทักษะการอ่านออกเสียงภาษาอังกฤษของนักเรียนระดับการศึกษาขั้นพื้นฐาน และ 2) เปรียบเทียบคุณลักษณะงานวิจัยที่มีต่อค่าขนาดอิทธิพลของงานวิจัยที่เกี่ยวข้องกับนวัตกรรมเพื่อพัฒนาทักษะการอ่านออกเสียงภาษาอังกฤษของนักเรียนระดับการศึกษาขั้นพื้นฐาน
ระเบียบวิธีการวิจัย: งานวิจัยที่สังเคราะห์เป็นงานวิจัยเชิงทดลองที่ตีพิมพ์ตั้งแต่ปี พ.ศ. 2556-2565 จำนวน 30 เรื่อง โดยใช้แบบบันทึกคุณลักษณะงานวิจัยและแบบประเมินคุณภาพงานวิจัย ได้ค่าขนาดอิทธิพลจำนวน 119 ค่า ตัวแปรคุณลักษณะงานวิจัยแบ่งออกเป็น 3 ด้าน ได้แก่ ด้านการพิมพ์และผู้วิจัย ด้านเนื้อหาสาระงานวิจัย และด้านวิธีวิทยาการวิจัย
ผลการวิจัย: (1) ด้านคุณลักษณะงานวิจัยพบว่า 1)ด้านการพิมพ์และผู้วิจัย งานวิจัยส่วนใหญ่ตีพิมพ์ในปี พ.ศ. 2561 ส่วนใหญ่เป็นงานวิจัยของมหาวิทยาลัยเชียงใหม่และมหาวิทยาลัยราชภัฏมหาสารคาม สาขาที่ผลิตมากที่สุดคือ สาขาหลักสูตรและการสอน มีจำนวนหน้าทั้งหมด 100–150 หน้า และมีจำนวนหน้าไม่รวมภาคผนวก 50–100 หน้า (2)ด้านเนื้อหาสาระของงานวิจัย พบว่า งานวิจัยมีการตั้งวัตถุประสงค์เพื่อการเปรียบเทียบมากที่สุด แนวคิด/ทฤษฎีที่ใช้มากที่สุดคือ แนวคิด/ทฤษฎีการอ่านออกเสียง ใช้ 2 แนวคิด/ทฤษฎี รูปแบบการจัดการเรียนรู้แบบโฟนิกส์ (3)ด้านวิธีวิทยาการวิจัย พบว่า งานวิจัยส่วนใหญ่มีการตั้งสมมติฐานแบบมีทิศทาง มีการตั้งสมมติฐาน 2 ข้อ มีการกำหนดตัวแปรตาม 1 ตัวแปร กำหนดตัวแปรต้น 1 ตัวแปร ส่วนใหญ่ใช้กลุ่มตัวอย่างในระดับชั้นประถมศึกษาปีที่ 1 ขนาดของกลุ่มตัวอย่างที่มีขนาด 11–30 คน ใช้วิธีการเลือกแบบเจาะจง ใช้แบบแผนการทดลองแบบ The one group pretest–posttest design เครื่องมือในการวิจัยส่วนใหญ่ใช้แบบทดสอบ และใช้เครื่องมือในการวิจัยจำนวน 2 ชิ้น หาค่าความเชื่อมั่นของ Kuder–Richardson ใช้ระยะเวลาในการทดลอง 11–20 ชั่วโมง ใช้สถิติ t–test dependent และผลการประเมินคุณภาพการวิจัยส่วนใหญ่มีคะแนนคุณภาพงานวิจัยอยู่ระดับคุณภาพดี (2) ด้านเนื้อหาสาระของงานวิจัย พบว่า ตัวแปรที่สามารถอธิบายความแตกต่างของค่าขนาดอิทธิพล มีทั้งหมด 7 ตัวแปร คือ 1) วัตถุประสงค์การวิจัย 2) แนวคิด/ทฤษฎี 3) จำนวนแนวคิด/ทฤษฎี 4) รูปแบบการจัดการเรียนรู้ 5) จำนวนรูปแบบการจัดการเรียนรู้ 6) สื่อการสอน และ 7) จำนวนสื่อการสอน ด้านวิธีวิทยาการวิจัย พบว่า ตัวแปรที่สามารถอธิบายความแตกต่างของค่าขนาดอิทธิพลได้ มีทั้งหมด 9 ตัวแปร คือ 1) ประเภทสมมติฐาน 2) จำนวนสมมติฐาน 3) ระดับชั้นของกลุ่มตัวอย่าง 4) ขนาดกลุ่มตัวอย่าง 5) กระบวนการสุ่มกลุ่มตัวอย่าง 6) การออกแบบการวิจัยเชิงทดลอง 7) จำนวนเครื่องมือ 8) ระยะเวลาการทดลอง และ 9) ประเภทสถิติที่ใช้
สรุปผล: การจัดการเรียนการสอนโดยใช้เทคนิคโฟนิกส์ ผู้เรียนเกิดการพัฒนาความสามารถในการอ่านออกเสียงได้อย่างเต็มความสามารถ ส่วนตัวแปรวัสดุและอุปกรณ์การสอนที่มีผลต่อการเรียนรู้ของนักเรียนสูงคือการใช้สื่อประสม หรือการใช้สื่อที่มีความทันสมัย ดึงดูความสนใจอีกทั้งยังเหมาะสมกับวัยของนักเรียน จะช่วยส่งเสริมให้ผู้เรียนเกิดการเรียนรู้